"În esenţă, acest program, care are o alocare de 100 de milioane de euro, este un instrument de garantare neplafonată şi urmăreşte înlesnirea accesului la finanţare al IMM-urilor din România. Scopul este creşterea productivităţii, încurajarea inovării şi a capacităţii IMM-urilor româneşti de a creşte pe pieţele regionale şi internaţionale. Implementarea acestui program a presupus semnarea primelor tranzacţii privind garantarea în cadrul Iniţiativei pentru IMM-uri cu trei bănci comerciale: Raiffeisen Bank, Banca Comercială Română şi ProCredit Bank", a declarat, pentru Mediafax, Rovana Plumb, ministrul delegat pentru Fonduri Europene.

În Romania, IMM-urile reprezintă mai mult de 99% din numărul total de întreprinderi, iar multe dintre acestea se confruntă cu nevoi serioase de finanţare. POIMM sprijină întreprinzătorii din acest punct de vedere, pentru a avea acces la produse de creditare în condiţii mai avantajoase.

Acest sprijin le va permite IMM-urilor să reziste pe piaţă, să depăşească cu succes primele etape ale activităţii lor şi le va ajuta apoi să se dezvolte, pentru a putea concura pe piaţa globală.

Totodată, prin partajarea riscurilor, Iniţiativa pentru IMM-uri creează un cadru din care au de câştigat atât întreprinzătorii - prin cereri de împrumuturi financiare -, cât şi intermediarii financiari - prin oferte de credite -, fiind creat astfel un mediu sigur pentru derularea afacerilor.

Trei autorităţi de management au fost acreditate joi, 13 iulie, urmând ca România să trimită spre decontare, la Comisia Europeană (CE), facturi în valoare de circa 120 de milioane de euro pentru proiectele finanţate din fonduri UE pe cele trei programe operaţionale.

Este vorba despre Autorităţile de Management (AM) pentru Programulul Operaţional Iniţiativă pentru IMM-uri (POIMM), pentru Programul Operaţional Asistenţă Tehnică (POAT) şi pentru Programul Operaţional Capacitate Administrativă (POCA).